Ministerul Fondurilor Europene a fost anunțat de Comisia Europeană (CE) că plățile pentru Programul Operațional Sectorial Dezvoltarea Resurselor Umane (POSDRU) vor fi întrerupte din nou, din cauza unor nereguli în modul de selecție a proiectelor, descoperite de oficialii europeni într-o misiune de audit efectuată anul trecut în perioada 21 octombrie - 10 noiembrie. Plățile pentru POSDRU au fost întrerupte sau suspendate de către CE de mai multe ori în ultimii ani, pe fondul suspiciunilor de fraudă.

În urma neregulilor constatate, Comisia Europeană a decis acum să nu accepte decontarea unor plăți cerută de către autoritățile române pentru cheltuieli efectuate de către beneficiari după luna august 2012.

Pentru perioada 2007-2013, POSDRU a avut la dispoziție un buget de 3,4 miliarde de euro, fiind unul dintre cele mai importante programe finanțate din fonduri europene.

"Ministerul Fondurilor Europene a primit de la Comisia Europeană o notificare cu privire la întreruperea termenului de plată pentru cererea intermediară transmisă în 31 decembrie 2015, care conține cheltuieli efectuate de către beneficiari după luna august 2012. Motivele întreruperii vizează deficiențe în funcționarea sistemului de management și control al POSDRU, mai precis legate de procedurile de selecție a proiectelor și verificările de prim nivel realizate de Autoritatea de Management și Organismele Intermediare aflate în subordinea Ministrul Muncii, respectiv Ministerului Educației", a anunțat, marți seara, ministerul de resort.

Guvernul analizează situația împreună cu reprezentanții Comisiei Europene, pentru a identifica și adopta măsuri de "ameliorare" a funcționării sistemelor de gestionare și control aferente POSDRU și de verificare a cheltuielilor efectuate de beneficiari, noua întrerupere a plăților fiind pentru minister un argument suplimentar că este necesară o schimbare radicală a modului în care să fie cheltuiți banii aferenți noului exercițiu bugetar, 2014-2020.

Autoritatea de Management pentru POSDRU va continua să verifice cererile de rambursare ale beneficiarilor și să efectueze plăți pentru cheltuielile eligibile aferente proiectelor aprobate.

La finele anului trecut, premierul Dacian Cioloș a avertizat că România va pierde între 5 și 7 miliarde de euro din fondurile europene alocate pentru exercițiul financiar 2007-2013, iar gradul de absorbție nu va depăși 60%-70% pe fonduri structurale, urmând însă să se ridice la 90% sau chiar peste acest nivel la fondurile pentru agricultură și dezvoltare rurală.